K. Tóthová, poslankyňa: (2010-02-03):
Nechcem vás tu zaťažovať paragrafmi, citáciami, ale dovoľte jedno ustanovenie. Súčasný platný právny stav je taký, že sa uvádza: „Ak je to vhodné a účelné, vykoná sa hlavné pojednávanie priamo na mieste, kde bol trestný čin spáchaný.“ To znamená, že Trestný zákon nevylučuje, pardon, teraz som legislatívny návrh prečítala. Nedivte sa, už tu viackrát vystupujem, tak trošku si tie poznámky popletiem. Navrhujeme, aby do Trestného poriadku bolo vsunuté ustanovenie: „Ak je to vhodné a účelné, vykoná sa hlavné pojednávanie priamo na mieste, kde bol trestný čin spáchaný.“ To znamená priamo na športovom areáli. Je to možné preto, že dnes platná právna úprava uvádza, že prevažne má pojem Trestný poriadok, prevažne hlavné pojednávanie sa uskutočňuje v budove súdu. Keď je prevažne, znamená to, že je možná aj iná alternatíva a tú inú alternatívu, opakujem, tú inú možnú alternatívu my ponúkame v predloženom legislatívnom návrhu. Viaceré štáty takéto skrátené konanie už aplikujú, napríklad Poľsko. Vieme z dennej tlače, naši nadšenci len vybehli na príslušný trávnik a už v momente bolo začaté riadené konanie a tak ďalej. Okrem efektívneho riešenia spáchania trestného činu, ktorý som uviedla, že skutočne už je vyšpecifikovaný v Trestnom zákone, má to aj prevenčný účinok. Ak sa preukáže, že takto efektívne, rýchlo sa bude postupovať, tak skutočne to má určitý psychický nátlak na masu, ktorá sa začne správať a robiť výtržnosti, že namieste hneď niektorí, pretože celú masu nemožno hneď vyriešiť, že niektorí budú vyriešení a veľmi razantne. Skúsenosti z praxe sú. Ja som sa spojila s českými kolegami, konkrétne projekt mobilného súdu už bol uskutočnený v Čechách na základe dohody polície Českej republiky a Mestského štátneho zastupiteľstva v Prahe, ktoré takúto možnosť riešenia na štadióne ich Trestný poriadok pripúšťa a bolo vytvorené provizórne pracovisko Obvodného súdu Praha 7 priamo na štadióne Sparty Prahy. Takéto riešenie umožňuje český Trestný poriadok v § 199, pretože jasne uvádza, že možno uskutočniť hlavné pojednávanie trestného konania tam, kde došlo k spáchaniu trestného činu, čiže niečo obdobné, ako som si dovolila takéto riešenie predostrieť do parlamentu. Nechcem dlho hovoriť, pretože by som mohla uviesť množstvo škandalóznych výtržností na zimných štadiónoch, na štadiónoch, kde sa futbalové stretnutia uskutočňovali, ktoré skutočne nemajú nič spoločného so športom, ktoré odrádzajú slušných ľudí, aby sa zúčastnili športového podujatia, aby prišli podporiť svoje mužstvo zo strachu, že ich čaká ublíženie na zdraví. Mohla by som uviesť mnohé prípady, kde sa demolovali zariadenia štadiónov, čo sú vysoké finančné náklady. Nebudem to uvádzať, ale dovoľte, aby som uviedla a vám som aj rozdala, teda pani poslankyňa Mušková rozdala v laviciach reakcie, ktoré som dostala práve od tých, ktorí sú priamo zainteresovaní a ktorých sa takáto legislatívna aktivita, ktorú predkladám, týka. Mám tu stanovisko Slovenského futbalového zväzu, v ktorom sa jasne hovorí: „Vážená pani profesorka, Rada Slovenského futbalového zväzu na svojom zasadnutí dňa 27. 11. 2009 v Poprade prehodnotila narastajúci stav hrubého nešportového správania sa divákov na štadiónoch v súvislosti a počas futbalových stretnutí. Opatrenia prijaté zo strany Slovenského futbalového zväzu a jednotlivých klubov obcí zatiaľ nezaznamenali želateľnú účinnosť. Celé futbalové hnutie víta a podporuje vašu poslaneckú iniciatívu. Dovolím si zopakovať, celé futbalové hnutie víta a podporuje vašu poslaneckú iniciatívu.“ Je to, prosím? (Hlasy z pléna.) Ďakujem. Raz stačilo. Dovolím si prečítať aj ďalšiu odozvu, ktorá je z Únie ligových klubov, kde opätovne je oslovenie a prečítam len to najpodstatnejšie: „Únia ligových klubov ako nový riadiaci orgán dvoch najväčších klubových futbalových súťaží na Slovensku si dal ako jednu z prioritných úloh svojej činnosti hľadať možnosti a aktívne sa podieľať na vytvorení kultúrnejšieho a bezpečnostnejšieho prostredia na futbalových štadiónoch. Preto veľmi vítame  a zároveň podporujeme vašu osobnú snahu a zmenu a doplnenie zákona č. 301/2005 Z. z. Trestného poriadku v znení a tak ďalej a vytvorenie takzvaných mobilných súdov priamo na rizikových športových podujatiach. Sme presvedčení, že aj táto legislatívna úprava by mohla výrazne napomôcť zvýšeniu bezpečnosti divákov na futbalových štadiónoch.“ Tento list bol zaslaný v mene týchto klubov: ŠK Slovan Bratislava, MŠK Petržalka, MŠK Žilina, SC DAC Dunajská Streda, FK Nitra, Dukla Banská Bystrica, Spartak Trnava, MŠK Košice, Tatran Prešov, MSK Ružomberok, MSK Dubnica nad Váhom, MSK Senica a 12 ďalších klubov prvej ligy. Vážené kolegyne, vážení kolegovia, ja by som vás tu veľmi rada presviedčala, ale dlhšie, ale skončím v nádeji, že sa mi podarilo vás aspoň motivovať k tomu, že tento legislatívny návrh posuniete do druhého čítania, v rámci ktorého podľa vašich predstáv a dobrých doplňujúcich návrhov môžeme tento návrh ešte vylepšiť, ale myslím, že keď takúto odozvu dostal od tých, ktorých sa týka, poslanci Národnej rady Slovenskej republiky by nemali hazardovať s ich nádejou, že skutočne tento legislatívny návrh pomôže, aj keď trochu, ale predsa riešiť problémové situácie na našich štadiónoch, a preto ešte raz vás prosím o jeho podporu. Ďakujem za pozornosť.